Adriano Ostadės portretas, aut. Fransas Halsas
**Adrianas van Ostadė** (ol. *Adriaen van Ostade*, 1611 m. gruodžio 10 d. Harlemas, Nyderlandai – palaidotas 1685 m. gegužės 2 d. ten pat) – XVII a. Nyderlandų buities vaizdų tapytojas ir grafikas.

Biografija
----------

Adrianas van Ostadė gimė 1611 m. Harleme. Pakrikštytas gruodžio 10 d. Jis buvo trečiuoju iš 8 Jan Hendricx van Eyndhoven ir Janneke Hendriksdr vaikų. Ostadės jaunystės mokslai nežinomi, spėjama, kad jis galėjo mokintis pas Fransą Halsą. Jį įtakojo kitas Halso mokinys Adriaen Brouwer. 1632 m. Ostadė tikrai jau dirbo savarankiškai, į Harlemo tapytojų gildiją buvo įtrauktas bent nuo 1634 m. kai vienas jo kūrinys buvo įtrauktas į gildijos loteriją. Po dvejų metų Ostadė dokumentuotas tarp vietos civilinės sargybos narių. Vėliau Ostadė užėmė kelis administracinius postus Harlemo Šv. Luko tapytojų gildijoje. Tikriausiai jo išrinkimo gildijos vadovu 1647 m. proga Fransas Halsas nutapė Ostadės portretą.

Ostadė 1638 m. vedė Macheltje Pietersdr, su kuria išsiskyrė 1642 m. Po 15 metų, 1657 m. jis vedė antrą kartą − Anna Ingels, turtingą katalikę iš Amsterdamo. Gali būti, kad tuo metu Ostadė priėmė katalikybę. Su antrąja žmona Ostadė susilaukė dukters Johanos Marijos. 1655 m. Ostadė tapo 5 savo sesers vaikų globėju, 1668 m. − brolio Jano vaikų. Po žmonos mirties 1666 m. Ostadė paveldėjo nemenką turtą, jo kūryba tikriausiai irgi buvo komerciškai sėkminga, nes žinoma, kad dailininkas apie 1670 m. gyveno gana pasiturinčiai. 1672 m. Ostadė dėl Nyderlandų-Prancūzijos karo grėsmės trumpai buvo persikėlęs gyventi į Amsterdamą. 1685 m.balandžio 21 d. Ostadė pasirašė dukters vestuvių dokumentuose, po 6 dienų mirė. Palaidotas Šv. Bavono iš Gento bažnyčioje 1685 m. gegužės 2 d. Harleme.

Ostadės kūrybinį palikimą sudaro apie 800 paveikslų, 50 graviūrų ir daug piešinių. Dauguma šių kūrinių vaizdavo olandų gyvenimo buities scenas. Ostadė yra sukūręs istorinio žanro paveikslų ir portretų. Tarp XVII a. olandų dailės „aukso amžiaus" kūrėjų Ostadė vertinamas antru talentingiausiu grafiku po Rembranto. Jo mokiniu tikriausiai buvo brolis Isack van Ostade (1621–1649). Labai tikėtina, kad pas Ostadę mokėsi Janas Stenas, bei Michiel van Musscher (1645–1705) ir Cornelis Dusart (1660–1704).

Darbų galerija
--------------

* „Valstietis, besitariantis dėl skolos" (ofortas, 1644) „Valstietis, besitariantis dėl skolos" (ofortas, 1644)
* „Malda prieš valgį" (ofortas, 1657) „Malda prieš valgį" (ofortas, 1657)
* „Valstiečių linskmybės prie smuklės" (1660, privati kolekcija) „Valstiečių linskmybės prie smuklės" (1660, privati kolekcija)
* „Valstiečiai kaimo name" (1661, privati kolekcija)„Valstiečiai kaimo name" (1661, privati kolekcija)
* „Valstiečiai interjere" (1661, Amsterdamo valstybinis muziejus) „Valstiečiai interjere" (1661, Amsterdamo valstybinis muziejus)
* „Mokytojas" (1662, Luvras, Paryžius) „Mokytojas" (1662, Luvras, Paryžius)
* „Valstiečiai smuklėje" (1662, Mauricheisas, Haga) „Valstiečiai smuklėje" (1662, Mauricheisas, Haga)
* „Valstiečių šeima" (1667, Ermitažas, Sankt Peterburgas) „Valstiečių šeima" (1667, Ermitažas, Sankt Peterburgas)

Šaltiniai
---------

|  |  |
| --- | --- |
|  | **Vikiteka: Adriaen van Ostade** – vaizdinė ir garsinė medžiaga  |

* Vašingtono dailės galerijos informacija
* Encyclopaedia Britannica
* Britų muziejus Archyvuota kopija 2015-01-12 iš Wayback Machine projekto.
* wga.hu